b'\n_START_ARTICLE_\nFranc Tom\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nTom\xc5\xa1i\xc4\x8d je ni\xc5\xbejo realko obiskoval v Ljubljani, vi\xc5\xa1jo ter tehni\xc5\xa1ko visoko \xc5\xa1olo pa v Gradcu. \xc5\xa0tudij tehnike je nadaljeval v Pragi in na Dunaju kjer je tudi opravil profesorski izpit iz mehanike, opisne geometrije in stavbarstva. Med 1865\xe2\x80\x931867 je bil suplent na ljubljanski vi\xc5\xa1ji realki, nato stopil v dr\xc5\xbeavno \xc5\xbeelezni\xc5\xa1ko stavbno slu\xc5\xbebo in bil zaposlen: 1867\xe2\x80\x931870 pri trasiranju \xc5\xbeelezni\xc5\xa1ke proge Zagreb\xe2\x80\x94Karlovac; 1870\xe2\x80\x931873 pri gradnji proge Karlovac-Reka in 1874\xe2\x80\x931877 Diva\xc4\x8da-Pulj. Od 1878 do 1881 je bil na Hrva\xc5\xa1kem pri Kraji\xc5\xa1ki upravni oblasti (tehn. priprave za uravnavo galovi\xc5\xa1kega in rimskega kanala pri Petrovaradinu, zavarovanje savskih nasipov od Slavonskega Broda do Zemuna). V letih 1882\xe2\x80\x931885 je kot samostojen podjetnik gradil ceste in mostove (npr. \xc4\x8dez Kolubaro pri Obrovcu) v Srbiji, 1885\xe2\x80\x931890 izvajal vodne gradnje in uravnave v Sremu ter utrditev bregov pri Zemunu. Leta 1891 je postal mestni in\xc5\xbeenir pri zagreb\xc5\xa1ki mestni ob\xc4\x8dini in 1890\xe2\x80\x931893 izdelal na\xc4\x8drt za kanalizacijo Zagreba ter ga tudi izvedel; 1904 je postal mestni vi\xc5\xa1ji in\xc5\xbeenir ter se 1914 kot mestni tehni\xc5\xa1ki svetnik upokojil.'